Papersnake/gushiwen huggingface dataset:
寿苏友橘 其二
郑会（宋代）

人谁安逸浪中鱼，事费经营网上蛛。记得去年生日酒，去年无此白髭须。
谢赐御书临晋唐帖三轴
张扩（宋代）

上帝图书照东壁，宸毫作字同羲画。晋唐旧帖久气索，数本仅收煨烬厄。

硬黄小试毛颖功，手蜕千年垂露迹。巧偷豪夺几苍黄，晚御清都颜咫尺。

钟王行草日失真，神气顿还三昩力。诸天护法宫殿深，九虎守关雷雨隔。

那知分赐下人间，蝼蚁微臣亦怀璧。恩均揭榜誇玉堂，事陋登床攫飞白。

钦惟圣学自天纵，嗜好从来屏声色。青规文字屡策勋，沾丐椒房犹翰墨。

彤管摛笔侈珍贶，宝唾落笺留小刻。从今不愧蔀屋空，会有虹霓光四塞。
和张侍读总翠亭
彭汝砺（宋代）

城隅东北起危亭，卧栋飞檐控地形。万井不藏平野绿，一湖才见远山青。

春归会圃低华幄，雨歇寒芜露翠屏。日暮登临望楼阙，误随飞鸟下南溟。
鹊桥仙
袁去华（宋代）

明眸皓齿，丰肌秀骨，浑是揉花碎玉。十分心事有谁知，暗恼得、愁红怨绿。

残云断雨，不期而会，也要天来大福。若还虚度可怜宵，便做下、来生不足。
夜眠听雨
沈光文（清代）

遇晴常听月，无月听偏难。海怒声疑近，溪喧势作寒。

閒枝惊鸟宿，野渚洽鱼欢。梦与诗争局，诗成梦亦残。
读刘得仁、贾岛集二首
贯休（唐代）

二公俱作者，其奈亦迂儒。且有诸峰在，何将一第吁。

句还如菡萏，谁复赠襜褕。想得重泉下，依前与众殊。

役思曾冲尹，多言阻国亲。桂枝何所直，陋巷不胜贫。

马病唯汤雪，门荒劣有人。伊余吟亦苦，为尔一眉嚬。
拟寒山寺 其九十七
释怀深（宋代）

伤嗟富贵家，杀害无虚日。食羊割奶膀，烙鳖呼卒律。

物有千般痛，汝无一念恤。福力忽然终，黄连犹是蜜。
三疏辞官未允漫述 其一
王弘诲（明代）

五湖投劾早，三疏拜恩迟。迂拙人皆笑，行藏我自疑。

观生游可远，涉世静堪怡。若问图南翼，惟应海燕知。
无事吟
邵雍（宋代）

人间万事若磨持，丛入枯荣利害机。
祗有一般无对处，都如天地未分时。
上虞相行春口号十首 其九
王质（宋代）

娇风悄悄日晶晶，只见花光不见尘。行过津头旗转脚，万波吹动碧鳞鳞。
殿前欢·隔帘听
贯云石（元代）

隔帘听，几番风送卖花声。夜来微雨天阶净。小院闲庭，轻寒翠微生。穿芳径，十二阑干凭。杏花疏影，杨柳新晴。
偈颂五十一首
释大观（宋代）

三世诸佛不知有，覆水难收。
狸奴白牯却知有，头上安头。
白日西沈，黄河北流。
推倒门前案山子，从教坐地看扬州。
寄题抚州戴秀才息心亭
梅尧臣（宋代）

苍苍开幽林，峰岭日相对。
云归垂衣缨，泉落响环佩。
仕宦虽有负，耳目得以贷。
俯仰宇宙中，晏然维进退。
送水云归吴
蒋懿顺（宋代）

十年牢落醉穹庐，不用归荣驷马车。
他日傥思人在北，音书还寄雁来无。
京城寒食雨中呈柳道传吴立夫
吴师道（元代）

春深不见试轻衫，风土殊乡客未谙。蜡烛青烟出天上，杏花疏雨似江南。

松楸昨夜频来梦，樽俎何人可与谈。闭户不知佳节过，清泥满道没征骖。
嘲拄杖
金锷（清代）

老来此物最相需，位置先防妥贴无。却笑扶人原仗汝，自家犹是要人扶。
青楼怨寄郭生 其一
景翩翩（明代）

欲歌春望词，谁是知音者？门口木兰舟，常系垂杨下。
庆资深康乐园四咏
王之道（宋代）

谁人独钓江南雪，雪满江南鸟飞绝。
先生对雪望江南，嗅认梅花忍寒折。
痴云卷尽清月流，小舟横卧南池头。
子猷乘兴欲何往，归欤莫为伊人留。
归乡
张纲（宋代）

穷巷归来已白头，结茅何必榜休休。好山当户碧云晚，明月满休寒苇秋。

诗社纵添新句法，醉乡难觅旧交游。平生幸自无机械，一棹夷由去狎鸥。
寄唐州吴辨叔二兄
司马光（宋代）

方城古称险，远在豫州南。
近岁汙莱辟，新民秦晋参。
当官诚近厚，获谴说无惭。
但惜墙阴竹，归辕几日骖。
和之美二贫诗
司马光（宋代）

君子尚仁义，宝用为身资。
其人苟不贤，富饶亦胡为。
所以回宪徒，不厌糠与藜。
当时万金产，令名传有谁。
之美初解褐，为吏长河湄。
月得数斗禄，仅足供饘糜。
谓言家无宝，不必修落篱。
囊衣不自暖，乃为偷意窥。
穿墉入其室，探取无织遗。
从事借之带，同列乞共衣。
日高服示具，不敢逾门畿。
萧条四壁寒，独立空自嗤。
援毫引幅纸，书作二盆诗。
上言运命邅，温饫无时期。
下嗟职事劳，旧学日以隳。
乃知贤者心，不独忧寒饥，
壈坎虽益多，志业终无衰。
我实甚贫者，视君犹白圭。
行年三十余，碌碌无他奇。
庇身太学官，旦夕唯盐虀。
读君二贫作，我事借君词。
君诚士林秀，不免青衫卑。
满腹岂无才，抱蓄未有施。
不用固为小，用之活烝黎。
如君有此富，岂必藏珠玑。
财贫非道贫，已矣何嗟咨。
浣溪沙 画屏内姐自海隅还元宵前二日与游赏兰圃重来又十年前往事因赋
吴灏（清代）

十载年光别梦新。重来犹是雨吹门。浓阴沈绿绿侵尘。

兰苑绯桃风片片，桃根桃叶两无因。谁教閒笑似人人。
挽仙尉黄公诗
虞俦（宋代）

平生怀抱欲凌云，元佑名家盖有君。
况是生儿胜武子，何须不第叹刘蕡。
伤哉未作河西尉，已矣还空冀北群。
从此太湖风月夜，一声渔笛不堪闻。
曾兄惠然见临笃叙世契示以先哲遗墨稽首敬观
李大异（宋代）

家传文献六经香，袖有骊珠日月光。
乔木阴阴人已远，只应故笏是甘棠。
访陶公旧宅
白居易（唐代）

垢尘不污玉，灵凤不啄膻。呜呼陶靖节，生彼晋宋间。

心实有所守，口终不能言。永惟孤竹子，拂衣首阳山。

夷齐各一身，穷饿未为难。先生有五男，与之同饥寒。

肠中食不充，身上衣不完。连征竟不起，斯可谓真贤。

我生君之后，相去五百年。每读五柳传，目想心拳拳。

昔常咏遗风，著为十六篇。今来访故宅，森若君在前。

不慕尊有酒，不慕琴无弦。慕君遗荣利，老死此丘园。

柴桑古村落，栗里旧山川。不见篱下菊，但馀墟中烟。

子孙虽无闻，族氏犹未迁。每逢姓陶人，使我心依然。
按剑吟六章 其四
姚燮（清代）

乌鸦头白鸡距红，乌鸦称母鸡称公。茑萝寄生借松寿，茑萝叶肥松转瘦。

人间秘事难尽求，无田可种安须牛？无路可行不须马，万籁消沈六合哑，夜半高歌卖浆者。
芰荷香（同前）
曹勋（宋代）

彩云闲。正西瑶阿母，初驻非烟。晓空吹静，暑气清度薰弦。母仪万国，配帝德、直切天垣。阴化从此俱宣。六宫内壶，欣拜新班。

况是关雎咏懿美，奉东朝晨夕，甘旨芳鲜。上膺慈训，下齐海宇均欢。坤宁暇日，庆盛旦、且款芳筵。永赞二圣当天。雍和化洽，亿万新年。
掩户
陆游（宋代）

蔗浆那解破余酲，一读南华眼自明。
香缕映窗凝不散，墨丸入砚细无声。
太山蚁垤初何有，佛国魔宫本亦平。
此段光明谁障得？旷怀还与老书生。
句
盛度（宋代）

南国松楸旧，东湖水石凉。
送卫州贾云卿
刘敞（宋代）

淇奥文雅地，相门英妙才。春风万人喜，都城千骑来。

啸激鸾凤响，歌传松柏哀。怀贤复访古，处处为徘徊。
中秋翫月宴友
陈舜俞（宋代）

秋风清且劲，夜月澄无哗。
月当澄清间，百倍常光华。
金盘挂滉澄，水鉴磨痕瑕。
未离碧海久，渐到黄道斜。
嫦娥琼肌滑，羞死吴宫娃。
蟾蜍银窟寒，不穴死水蟆。
依稀闻兔捣，仿像见桂花。
岂止数千里，已照万人家。
都人尤侈盛，时节惜芳佳。
楼台延皓魄，帘幕去周遮。
交错宴子女，嘈杂鸣箫笳。
清影落酒盏，爽气侵巾纱。
常明复置烛，掷果如散沙。
而我旅其间，甚贫亦可嗟。
遂召朋友云，可饮文字耶。
客来俄满堂，风棱森镆铘。
主人出对客，衰病植蒹葭。
所共天上景，能如富者奢。
污樽荐醅蚁，獠羞错鱼虾。
释焉帽与带，果止柰与瓜。
高言抗峥嵘，冲灵坦凹窳。
情亲弗委曲，论极成纷拿。
寒棱入吟骨，欢意自天涯。
不因斗柄转，岂信漏刻赊。
无端鸡三号，渐引鼓五挝。
良会诚惜已，同心又何加。
残辉促坐席，晓意生微霞。
明发作此诗，遗我异时夸。
莺鸣十章寄戚伯瑞
彭龟年（宋代）

孰爱于母，惟善其善。
孰友于兄弟，我独终鲜。
赠别罗舜举二首
廖行之（宋代）

畴昔交情一辅车，年来造物且乘除。
论文谁共肺肝语，道旧空乘咫尺书。
半岁不堪心鄙吝，一樽聊得语踌躇。
匆匆又作相违恨，愁绝临风送目初。
槐庄渡口
文同（宋代）

云烟飘泊树微茫，一岸人家带夕阳。
欲上高原便回音，可怜风物似吾乡。
诉衷情
黄庭坚（宋代）

旋揎玉指著红靴。宛宛斗弯讹。天然自有殊态，供愁黛、不须多。

分远岫，压横波。妙难过。自欹枕处，独倚阑时，不奈颦何。
寄顾次岳五首
许月卿（宋代）

半夜开窗凭阑坐，无心云起镜湖心。
铺茵烟草漫天幄，璞玉楼台浑色金。
访古寂寥秋漠漠，怀人感慨碧岑岑。
未知何日韦斋井，明月清风烦暑襟。
东风第一枝·雨蕊方桃
张辑（宋代）

雨蕊方桃，晴梢渐杏，东风娇语弦管。爱香帘约馀寒，唤舞袖翻嫩暖。红颜清健，旧墨竹、扶疏手段。且碧窗、写就黄庭，画楫海山开卷。春自好、得花不淡。花又好、得春不浅。晓莺瑶佩秋生，月蘸翠尊波满。长逢花处，笑西母、霜娥偷换。要日边、争看貂蝉，彩侍更迎宣劝。
次韵竹石亭
陈著（宋代）

卷收湖海入高怀，勘破人閒蛇影杯。
老骨耐看寒后柏，古心相沃渴中梅。
何妨风日同清美，不怕山云碍往来。
多少诗香播牙颊，夕阳移酒坐兰苔。
次邢兄韵简李简夫
苏泂（宋代）

幽花契幽禅，夷下难为情。
想见狮子床，天女问净名。
至味有不酿，大音本希声。
相逢寸纸间，公案今见成。
高阁
姚燮（清代）

清飂钟梵落青天，高阁高悬松树巅。千岁鹤巢无鹤住，老僧挂衲抱云眠。
放慵
王畛（元代）

愁到心常结，事过心自凉。
幽忧漫成疾，慵放且何妨。
笼鹤声难出，床龟忽稳藏。
浮生付天地，澄虑博山香。
赠荆南王秀才天爵集虚二堂求诗仍往武陵
徐积（宋代）

天爵名甚高，集虚名甚悟。悟高已与俗人非，更望武陵花下去。
题梅
佘翔（明代）

冰霜满眼岁将残，万木萧条不耐看。漏泄江南春信早，一枝初破雪中寒。
天台梵才师长吉在都数以诗笔见授因答以转句
宋祁（宋代）

海峤崭崭万佛螺，赤髭半颔谁相过。
卓锡时攀三宿树，翻经讵著四围驼。
瞻杨升庵先生遗像题后
刘大绅（清代）

议礼何人集上台，东华哭罢极南来。簪花拥妓神仙骨，纵酒狂歌宰相才。

生得中溪堪作主，死求太白可同埋。先生自爱名山老，不是君王不放回。
跋蜡虎图
薛季宣（宋代）

岁云暮矣露为霜，枯条脱叶衰柳黄。郊原寂历无人乡，獖牙之豕充稻粱，含臕以游神气扬。

有班者虎蹲在旁，低头妥尾不大忙。豕行过之不虎防，虎往搏之扼豕吭。

豕亡故步声唤长，虎如抱儿未遽央。豕形虽在身命亡，不如安之充虎肠。

得之纸本君何从，仙人道士形已忘。解衣槃礴裸宋王，虎冠虎鞟虎跳踉，百兽望之怖以惶。

写鹯鸟雀为罢翔，匡庐有洁清祠望。请君悬之政事堂，坐令帖伏犬与羊。

君不见大索之祭通八方，盛德百世祠是常。又不见螗螂捕蜩雀捕螗，死生得丧不可偿，虎哉宁知猬𧑐能尔戕。

是非远在天一方，君其宝之永世藏。
送周颖之京师
赵抃（宋代）

吾乡伯坚真丈夫，气刚色强言词疏。胸中一物不使有，日储月敛唯诗书。

布裘落魄韦带缓，权门不肯低眉趋。朋游累百谁尔汝，人皆不与争揶揄。

掩关啜菽苦意气，粪壤玉璧泥沙珠。宣慈中山我孤处，昨日走介贻我书。

书云诏下吁俊乂，父兄命颖之京都。古人求养志择禄，今而岂得逃驰驱。

肩书手剑出门去，哜咨肯复儿女如。我闻此语涕交下，人皆欲养繄我无。

羡子之为与道合，劝子亟往无踟蹰。明年得志拜堂上，岂非人子荣亲欤。
送广州化士 其一
释慧空（宋代）

禅参闽岭雪峰寺，饭在南方檀越家。岁岁僧归饭满钵，普熏何独是毗耶。
养正四咏 其二 丹书受戒
弘历（清代）

归放马牛已，勤思天保定。斋三受丹书，端冕东面听。

轩顼道无受，曰敬胜义胜。怵惕铭席端，如临师保命。

君鉴讵殊途，外王本内圣。
睡起
范成大（宋代）

憨憨与世共儿嬉，兀兀从人笑我痴。
闲里事忙晴晒药，静中机我夜争棋。
心情诗卷无佳句，时节梅花有好枝。
熟睡觉来何所欠？毡根香软饭流匙。
哭友人诗 其一
李正民（宋代）

流落生涯集百忧，十年抱病甬东州。忽惊白璧埋黄壤，漫说朱东驾赤虬。

高论难投众人耳，壮心空逐逝川流。死生暌隔伤千里，泪洒丛兰泣素秋。
寄源休
元结（唐代）

天下未偃兵，儒生预戎事。功劳安可问，且有忝官累。

昔常以荒浪，不敢学为吏。况当在兵家，言之岂容易。

忽然向三岭，境外为偏帅。时多尚矫诈，进退多欺贰。

纵有一直方，则上似奸智。谁为明信者，能辨此劳畏。
步至湖上寓小舟还舍
陆游（宋代）

山居苦无事，携稚出门行。
酒贱逢人醉，农闲到处耕。
巷牛听晚笛，池鹜唼枯萍。
东望生秋兴，楼台压缭城。
酬王正仲登岳麓寺阁见寄
曾巩（宋代）

闻君东南使，揽辔云松间。
皇华照楚甸，吉玉投衡山。
幽寻得临观，意豁穷跻攀。
顾我客斗牛，三年疏往还。
低心念弱志，引领望衰颜。
未共尊酒乐，良嗟人事艰。
叱驭犯冰雪，回镳驰九关。
何足慰离思，德音锵佩环。
再次前韵
廖行之（宋代）

午日晴明轩眼力，烟浮波面融融碧。
隔溪谁家鸡一声，人在丛篁更深寂。
纤鳞弄暖吹波微，饥雁为作低回飞。
渔翁可是生涯阔，放漾终日忘尘机。
心旌忽为家山起，遥忆潇湘鱠鲈尾。
谁能一席助清风，归去蒸江弄蒸水。
送马仲高北上 其一
韩上桂（明代）

京北有高台，下瞰易水流。云是郭隗时，实佐燕昭谋。

本为孤羁客，语合遂见收。黄金空突兀，骏骨谁能酬。

斯人不可见，嗟哉成荒丘。君今挺高足，杳若控仙虬。

青云纷四映，赤电飙然浮。愿言弘此谟，庶以干王侯。
送春归（元和十一年三月三十日作）
白居易（唐代）

送春归，三月尽日日暮时。去年杏园花飞御沟绿，

何处送春曲江曲。今年杜鹃花落子规啼，送春何处西江西。

帝城送春犹怏怏，天涯送春能不加惆怅。莫惆怅，

送春人。冗员无替五年罢，应须准拟再送浔阳春。

五年炎凉凡十变，又知此身健不健。好去今年江上春，

明年未死还相见。
听琴歌
解缙（明代）

君是洪都人，文采何彬彬。一生节操冰霜励，十载交游湖海春。

有才不肯事生业，往来惯作侯门客。楼船海上钓金鳌，车马门前攒绣轭。

行囊只载书与琴，秋来冬去寻知音。文弦弹出白鹤舞，武弦调出苍龙吟。

一声小盘内，明珠走未了。梅花落地听无声，云淡风轻天杳杳。

一声高狂风，大海翻波涛。梧桐叶落敲窗响，半空灵籁声嘈嘈。

一声缓松篁，戛玉潇湘畔。水声呜咽下寒川，猿啸青萝夜将半。

初弦急切二弦迟，鹤鸣华表风凄凄。少陵无人谪仙死，黄金难铸钟子期。

三弦四弦间徵羽，美人帘下低低语。清风明月不等閒，白雪阳春奚足比。

五弦音韵谐宫商，将军剑佩鸣锵锵。游鱼跃波侧耳听，五马仰秣思腾骧。

个中希声谁晓会，伯牙志在千山外。一似仙人蓬岛归，云路天风响环佩。

琴中之乐乐孔多，琴中之趣当如何。琴调能使妻子合，琴调能使君臣和。

琴兮琴兮有深意，三尺枯桐托交契。龙唇凤沼擅嘉名，玉轸金徽富精缀。

君不见大舜弹五弦，又不见孔子操杏坛。大哉圣人去己久，天风漠漠难为攀。

方今圣德开光耀，九重屡下求贤诏。正当携此造金门，律应箫韶入廊庙。
挽意一徐枢二首
刘克庄（宋代）

长公宿草几番春，犹幸天留一颍滨。
士欲捧盘定盟主，上看折槛记忠臣。
翟门昔有张罗叹，徐墓今无挂剑人。
夫子雅言武公谑，寻思一一可书绅。
山中寄凝密大师兄弟
齐己（唐代）

一炉薪尽室空然，万象何妨在眼前。时有兴来还觅句，

已无心眼即安禅。山门影落秋风树，水国光凝夕照天。

借问荀家兄弟内，八龙头角让谁先。
绍兴乙□中秋后五日乘休沐之□□舟□家为藏
朱某（宋代）

白首扁舟□□访寻，江山□□□登临。
□□□是□□藏处，□□平生赏爱心。
湖上
徐元杰（宋代）

花开红树乱莺啼，草长平湖白鹭飞。
风日晴和人意好，夕阳箫鼓几船归。
璧池望秋月
张子容（唐代）

凉夜窥清沼，池空水月秋。满轮沉玉镜，半魄落银钩。

蟾影摇轻浪，菱花渡浅流。漏移光渐洁，云敛色偏浮。

似璧悲三献，疑珠怯再投。能持千里意，来照楚乡愁。
除夕
方岳（宋代）

家世无年事可知，况吾久矣叹吾衰。
玉丸不住岁华老，铁砚未穿筋力疲。
一笛跨牛终寂寞，万钱骑鹤两参差。
年年此夕椒花颂，能费先生几首诗。
同徐处士秋怀少室旧居（一作秋日同朱庆馀怀少室旧隐）
周贺（唐代）

曾居少室黄河畔，秋梦长悬未得回。扶病半年离水石，

思归一得隔风雷。荒斋几遇僧眠后，晚菊频经鹿踏来。

灯下此心谁共说，傍松幽径已多栽。
宿宝峰呈玉涧
王柏（宋代）

默成已仙去，北山久寂寞。
岂无爱山人，时时访林薄。
心境不相当，丘壑自丘壑。
谁知百年后，秀气才有托。
的的盘溪孙，精光发河洛。
神龙跃天津，鞭霆驾飞雹。
相逢玉涧翁，笔底银潢落。
江湖四十年，万象恣抽摸。
后游八九子，天才绵卓荦。
涨起十八滩，曹溪源一勺。
媿我局陋巷，瓢箪粗知乐。
遥望诗坛高，势与芙蓉角。
掩旗仆金鼓，不敢事攻略。
吊古得名胜，盟府定虚爵。
派长竟先归，白云冒南岳。
中秋夜坐有怀
马戴（唐代）

秋光动河汉，耿耿曙难分。堕露垂丛药，残星间薄云。

心悬赤城峤，志向紫阳君。雁过海风起，萧萧时独闻。
牧童
白玉蟾（宋代）

杨柳阴初合，村童睡正迷。
一牛贪草嫩，喫过断桥西。
蒋实斋出示孟浩然画像因赋二绝
陈鉴之（宋代）

吟鞭遥指鹿门归，水色山光件件诗。
缩项鳊鱼元自好，当年应悔识王维。
酬竹岩江湖伟观
释居简（宋代）

伟观如伟人，特立万夫上。胸中九云梦，浩然老益壮。

挂窗著孤九，排闼数秦望。平湖宜阴晴，西子亦澜浪。

江潮齐晦朔，海若见情状。由来非地献，亦复岂天相。

谁将万象影，幻此千幅怅。悠然会真意，何以堪俗况。

曲阑供小立，双眸纵遐放。空濛辨畛畦，平漫分趣尚。

外则尽诸物，内则了诸妄。何妨水涵空，勿使云塞向。

不须陋狭隘，更复事宽旷。湛此一寸虚，秘发千古藏。
再和二首 其二
冯山（宋代）

新诗才读眼惺惺，照见词源彻底清。白雪乍闻高唱喜，明珠翻底暗投惊。

儿童一辈年将晚，研席平生分不轻。为爱惠连才思好，登临重寄远山行。
淳熙辛丑自武宁丞摄靖安作 其三
杨方（魏晋）

对县谁家数亩园，竹亭茅宇杂花繁。同官不可无兼局，通管溪南水竹村。
留城
艾性夫（元代）

夜半辽东白鹤归，旧来巢处立多时。
门关落日千家静，旗颭秋风万马嘶。
文堰石台空有谶，画堂翠幕更无诗。
悠悠往事俱尘土，只有寒流是古溪。
怀柔道中
杨旦（明代）

春风树树乱啼鸦，镇日山行未见花。田野萧条村落静，土桥茅屋两三家。
与僧道升二首 其一
王安石（宋代）

升也初见我，肤腴仍洁白。今何苦而老，手脚皴以黑。

闻有道人苦，于今号禅伯。嬲汝以一句，西归瘦如腊。

汝观青青枝，岁寒好颜色。此松亦有心，岂问庭前柏。
皇帝閤春帖子 其四
卫泾（宋代）

沈沈广殿靡遑安，玉食丁宁减太官。野宿貔貅三万灶，重裘应轸铁衣寒。
与匀道人蔬饭作两绝句 其一
朱松（宋代）

道人一计了平生，肯笑寒儒不糁羹。若识先生晚食肉，万钱何处著膻腥。
龚帅以久别寄诗远惠因次其韵
吴芾（宋代）

天与疏慵一味閒，许辞画戟老柴头。
几年欲作冥鸿举，今日方随倦鸟还。
有水不妨时载月，无人谁与共登山。
相望千里空相忆，尊酒何时一破颜。
对酒曲二首
贾至（唐代）

梅发柳依依，黄鹂历乱飞。当歌怜景色，对酒惜芳菲。

曲水浮花气，流风散舞衣。通宵留暮雨，上客莫言归。

春来酒味浓，举酒对春丛。一酌千忧散，三杯万事空。

放歌乘美景，醉舞向东风。寄语尊前客，生涯任转蓬。
昨日以鄙诗示王君遽辱赠篇过有推饰辄依元韵
强至（宋代）

未有功名与世传，且驱怀抱向诗篇。
昔曾篆刻工童伎，今敢风诗领将权。
愧匪穷经臻圣处，妄推闻道在君先。
还知苦意微吟否，不已犹云博奕贤。
霜花
林坦（明代）

青娥巧剪夺春工，万瓦琼瑶一道通。暗结冰魂凝晓露，不随香絮逐寒风。

铅华荏苒银屏隔，梅额轻盈玉镜空。蜂蝶飞来空恋恋，不知何处是芳丛。
沧浪深隐卷为贵阳林都阃题
童轩（明代）

百战功成已白头，沧浪深处足夷犹。晚风啼鸟花连屋，春雨浮鸥水满洲。

地远不牵荣辱梦，身闲羞中利名钩。几回鼓枻烟波上，傲杀元勋十八侯。
送程给事知越州
李深（唐代）

白首雍容侍从中，高怀常寄五湖东。
游文仙殿才终别，作牧稽山地更雄。
去国旌旗迎晓日，过家鲈橘正秋风。
异时治行如登用，故事西京有弱翁。
甃径
叶舒璐（清代）

甃径编篱窄似蜗，间中风物澹生涯。新蔬乍剪头番韭，小雨如催二月花。

出谷禽方娇唤友，穿帘燕亦巧营家。敬容残客吾羞对，只许门停好事车。
次马抚干韵赠黄泰之状元
喻良能（宋代）

褎然射策向明光，紫禁春深日正长。
风细御炉烟冉冉，天晴宫柳絮茫茫。
玉阶亲奉唐虞问，彩笔浓薰班马香。
千佛经中名第一，鸿文端不数长杨。
句
蔡卞（宋代）

莫学饥鹰饱便飞。
朱未央以邓玄度观察书过访小园诃林
张萱（明代）

地僻柴门久不开，门开时有白鸥猜。自怜秋色空闻雁，忽漫良鸥亦凿坏。

问字喜携双鲤至，寻源却共一僧来。邻仙楼上元龙在，何必西园百尺台。
送医士方际泰归茅山三首 其二
缪彤（清代）

万族罹氛祲，颙颙待此人。戍兵屯戊己，望雨急庚辛。

汤火心徒切，君臣剂有神。能将上池水，尽与济生民。
次刘才邵送魏彦成韵
强至（宋代）

国朝广仁恩，法令去烦苛。
三官贵持平，除用不轻可。
矫矫魏详刑，儒术富而夥。
馀事及刑书，议论不偏颇。
能令舞文吏，无计得掀簸。
计其所平反，阴功已堆垛。
神方介以福，丰穫报勤播。
当即趋要涂，鸣玉清以傩。
谁云出处间，此事难预揣。
秋风乡思动，请郡向江左。
犹冀款襟颜，已闻将转舵。
相见桐州民，延首候来舸。
置酒乐佳辰，剩插黄花朵。
元夕八首
陈世崇（宋代）

买市今宵看帅臣，九衢车马隘香尘。
欢呼百姓同沾惠，无限搀行卖卜人。
食后
白居易（唐代）

食罢一觉睡，起来两瓯茶。举头看日影，已复西南斜。

乐人惜日促，忧人厌年赊。无忧无乐者，长短任生涯。
次韵谢天宁老见贻
陈与义（宋代）

庭柏不受寒，依然照人绿。
雾收晨光发，可玩不可掬。
道人方出定，不复辨羊鹿。
微云度遥天，一笑立於独。
嗟予晚闻道，学看传灯录。
三生蠹书鱼，万卷今可束。
毂虽已破碎，犹欲大其幅。
是身堪底用，况乃五斗粟。
自从识师面，日月几转毂。
受师炉中烟，无处著荣辱。
周妻与何肉，恨我未免俗。
从今谢百事，请作龟头缩。
却笑长沙传，区区问淹速。
聊将非舌言，往和无谱曲。
予与故刑部李侍郎早结道友以药术为事…旧游因贻同志
白居易（唐代）

从哭李来伤道气，自亡元后减诗情。金丹同学都无益，

水竹邻居竟不成。月夜若为游曲水，花时那忍到升平。

如年七十身犹在，但恐伤心无处行。
送褚霭岩之淮阴
王复（宋代）

断魂细雨散如丝，别袂依依柳下持。草色青迷沽酒处，杏花红点渡江时。

相逢定下南州榻，怀古闲寻漂母祠。我亦天涯潦倒客，河干待挂一帆迟。
园中杂书四首
张镃（宋代）

春云天上白成行，春草人间绿自香。
罨岸桃花三百树，碧溪休问短和长。
送都大茶马入觐八绝句 其六
项安世（宋代）

蜀道三千鬓发新，九重兴念玉关人。芝函宝迹从天下，唤取归来作近臣。
题山庄所藏东坡画古木图
欧阳玄（元代）

眉山昔日生三苏，一山草木为之枯。后来笔端挟春腴，却令生意回枯株。

树经公笔无老丑，天以春工付公手。谁云辈行龙眠翁？奚必法嗣洋州守。

山庄刘氏富清玩，家有苏公旧挥翰。恍惊湿藓粘怪石，惯见倒根生断岸。

涪翁对此煮春茶，为公梢上挂长蛇。灯窗细读假山记，秀气终属眉山家。
哭同年张经载黄门 其二
罗钦顺（明代）

朔风吹讣至，寒夜不成眠。邦国斯人泪，烟波寡妇船。

故山春寂寂，丹旐晚翩翩。自古谁无死，脂韦浪百年。
送汤少瞻见疏寮
释居简（宋代）

而翁扣竹扃，拈出两诗新。凉柄骎骎置，秋檠隐隐亲。

年劳须制胜，日益是刊陈。翰长渊源地，山阴试问津。
贺史守凤雏满月
吴惟信（宋代）

玉手歌姬托凤雏，堂前画额旋调朱。春风吴会宜男草，试问他人种得无。
游法华瑶阜蜃洞以糁径杨花铺白毡点溪荷叶叠青钱分韵余既有作复各赋古诗一以纪游事 其八
周密（宋代）

中洲有蘼芜，芳意香荏苒。东风有归心，相对老冉冉。

依依未能采，我抱殊有慊。禽鱼自飞泳，生意何可掩。

乐哉舞雩游，千载吾与点。
春日喜逢乡人刘松
李咸用（唐代）

故人不见五春风，异地相逢岳影中。旧业久抛耕钓侣，

新闻多说战争功。生民有恨将谁诉，花木无情只自红。

莫把少年愁过日，一尊须对夕阳空。
宫词
宋白（宋代）

日影风乌树影浓，黄门轻骑疾如风。
一行御札缘何事，勅借宁王避暑宫。
奉送符伯寿尉太平
刘宰（宋代）

一年三伏秋后前，大火更借炎官權。
竹林仗履北窗眠，君方陆走水行船。
君言半世苦迍邅，一官迟次安且便。
瓜时骤及非偶然，今我不往人争先。
交承久宦思田园，侧身东望心悁悁。
民情厌旧期改弦，今我不往人烦冤。
左符再下催行轩，欲挽君留胡得焉。
君才胡敏性静专，天府四举贤书连。
民淳不假彩棒县，定知学子来差肩。
酌君荐藕侑新莲，青白不受汙涂迁。
赠君以笔并吴牋，官閒铁砚勤磨研。
敬亭山不有臞仙，耕云钓雪老林泉。
养疴预欲知民编，少屈从之古道边。
长官报政将朝天，集英唱第吾同年。
賸欲因君寄短篇，有言不尽中勤拳。
相逢一笑开初筵，为说故人今白颠。
赋李季允校书悦斋
项安世（宋代）

纷华战罢凯歌旋，弦诵声中一莞然。
理义足时心有味，友朋深处泽无边。
沂雩绿水春风里，江汉清秋暠日前。
千五百年时習趣，祝君无倦到华颠。
放浪
释文珦（宋代）

放浪一虚舟，江湖七十秋。
见闻遗耳目，生死付浮休。
宁有机心在，唯同造物游。
脱然不境外，无喜亦无忧。
宿坡书事 其二
黄彦平（宋代）

拟栽垂柳待栖乌，招买风光计已疏。只有碧芦驯白鸟，系愁萦恨不关渠。
宁古塔杂诗 其十七
杨宾（清代）

闻说羁縻国，西来绝可怜。冰天鱼作服，陆地狗行船。

披发环穿鼻，文身耳压肩。由来桑梓地，不是信张骞。
太上皇帝合端午帖子词
汪应辰（宋代）

道大光今古，功成付圣明。
超然群物表，但见四时行。
次韵炳之河亭
刘摰（宋代）

风拂蓝溪舞翠绡，庾郎池树旋诛茅。春蘋初见香生叶，夏果重来子满梢。

渌酒不空期霰雪，清谈为乐敌弦匏。尘埃久负江湖志，徙倚朱栏祇自嘲。
屴崱峰
郑善夫（明代）

盘礴地灵在，东南天柱高。三江转燕尾，百粤乱牛毛。

未出无生网，难忘大觉刀。巢云定何日，万国且旌旄。
湖面
陈昂（宋代）

湖面初秋色，清如镜里清。
潮来飞白鹭，烟至织黄莺。
虹学美人出，风为少女行。
此间尘不到，身世两忘情。
北望
陆游（宋代）

昔我初生岁，中原失太平。
宁知墓木拱，不见塞尘清。
京洛无来信，江淮尚宿兵。
何时青海月，重照汉家营？
竹汗衫
秦廷璧（清代）

挥汗真如雨，披衫爽气侵。直宜高士着，清借此君心。

织就丝纹细，穿成渔网深。竹林堪比洁，凉意自阴阴。
过双峰寺
缪公恩（清代）

万壑千峰里，鞭丝独往还。荒烟迷野径，落叶满空山。

石塔青松掩，柴门碧水环。老僧无个事，镇日闭禅关。
喜赦
沈佺期（唐代）

去岁投荒客，今春肆眚归。律通幽谷暖，盆举太阳辉。

喜气迎冤气，青衣报白衣。还将合浦叶，俱向洛城飞。
奉同师川游大梵院小轩即事
洪朋（宋代）

底处扶藜恣意行，僧家栏楯上冥冥。市声不废西山白，春色先从南浦青。

晚觉惠风生草径，坐看迟日上柴扃。明朝眼界即渐好，更向韦公湖上亭。
再题昼锦堂
韩琦（宋代）

为郡偏荣昼锦归，再容乡任古来稀。邸人只骇新章贵，仙表谁瞻旧鹤飞。

浃境士民增慰悦，一轩风物起光辉。镵诗又志君恩厚，鼎镬捐身报亦微。
世子燕席索诗
李思衍（宋代）

乾坤气运会贞元，皓月腾空息瘴烟。北阙星驰新诰命，南郊春转旧山川。

存诚乃可必事帝，保国无如是畏天。光觐紫宸归化锦，山河带砺保千年。
昔者
黄玠（元代）

昔者瀛洲客，侍宴宜春苑。佳禽忽翾飞，咫尺天颜近。

内人急传呼，画师阎立本。俯伏池水头，研吮弄丹粉。

仰视虞褚侪，愧死气欲尽。
和陈希舜浊醪二首又次为谋深远之作一首 其三
阳枋（宋代）

人心显著道心微，体认深时始得知。若不沈潜格至理，虽多言语亦奚为。
和二苏题白鹤观二首 其一
赵抃（宋代）

黄衣道士骨朽矣，白鹤仙翁诗宛然。君傥不能来一顾，壁间磨灭有谁传。
愁风月·风清月正圆
贺铸（宋代）

风清月正圆，信是佳时节。不会长年来，处处愁风月。
心将熏麝焦，吟伴寒虫切。欲遽就床眠，解带翻成结。
东归
葛起耕（宋代）

游倦归来似长卿，弊庐事事费经营。
扫除尘土虚堂洁，拂拭窗棂旧纸明。
径菊已荒唯草长，井花少汲觉苔生。
寒衣未办西风急，不奈邻家机杼鸣。
登鹊山
陈师道（宋代）

小试登山脚，今年不用扶。
微微交济泺，历历数青徐。
朴俗犹虞力，安流尚禹谟。
终年聊一快，吾病失医卢。
挽都运徽猷陈君诗
虞俦（宋代）

玉节稽严召，琳宫暂列仙。
月华方喜见，薤露忽悲缠。
回首长安日，伤心蜀道天。
初无封禅议，遗藁总堪传。
杂诗次唐权文公韵
王缜（明代）

淩晨发幽燕，岁晏复淄齐。道远雪霜重，雅静惭贞闺。

健有连云翼，奇无然渚犀。人生聊奇耳，去住何悽悽。
寓馆食齑戏主人
胡天游(元)（元代）

蕨芽成拳笋作竿，园菘卧垄春告阑。
寸心生意老犹壮，郁郁竞告青琅玕。
筠篮撷翠风露湿，瓦缶酿碧虬龙蟠。
开缄晓试膳夫手，寸断日送先生盘。
堆金叠玉光璀璨，未许苜蓿誇阑干。
铿锵拒齿发钧奏，甘脆适口回儒酸。
填胸一洗鲑鳝恶，顿觉肝胆生清寒。
朱门淳熬腐肠药，何异鸩毒生宴安。
齑盐送老本吾分，一饱已𢬵如穷韩。
幸无羸角蹂吾圃，秖有蔬粝同盘桓。
未知馀生消几瓮，俯仰日月双跳丸。
明当更作冰壶传，大笑出门天地宽。
次韵袁司理送行三首
陈著（宋代）

潇洒秋光山水窟，木犀香底细评诗。
今朝携手明朝别，此会一生能几时。
竹林七贤
韩淲（宋代）

西晋风流付竹林，山王嵇阮本何心。便饶江左夷吾在，回首红尘河洛深。
庆似村一枝书屋看竹 其二
李棠（清代）

题诗望江南，每在竹深处。以彼万竿直，方此数茎簬。

多寡虽不敌，苍翠自成趣。到来生隐心，欲去频回顾。

徙倚重徘徊，此是西州路。
江阁对雨有怀行营裴二端公（裴虬与讨臧玠故有行营）
杜甫（唐代）

南纪风涛壮，阴晴屡不分。野流行地日，江入度山云。

层阁凭雷殷，长空水面文。雨来铜柱北，应洗伏波军。
感义
李覯（宋代）

懊恼常人只好儒，古来忠义出屠沽，
试将朱亥相伦擬，几个衣冠是丈夫。
临江仙
徐昌图（五代）

饮散离亭西去，浮生常恨飘蓬。回头烟柳渐重重，淡云孤雁远，回日暮天红。

今夜画船何处，潮平淮月朦胧。酒醒人静奈愁浓，残灯孤枕梦，轻浪五更风。
次韵谢朓登三山还望京邑寄六弟
李彭（宋代）

驱车背郊园，殊乡复异县。春色满上都，杂遝眩闻见。

危楼日辉辉，绛阙云练练。那思赴修畛，岂复忆遥甸。

佳人戛鸣瑟，开怀具芳宴。但愿酒如渑，讵计花如霰。

缅怀弃繻志，彬蔚期豹变。
舣棹清江
戴复古（宋代）

舣棹江滨访旧游，十年重到戏渔洲。
不知芳树在何许，但见落花从此流。
我醉欲眠因假榻，客行未定且登楼。
有钱賸买张家酒，准备明朝话别愁。
秋日卢龙村舍
徐铉（宋代）

置却人间事，闲从野老游。树声村店晚，草色古城秋。

独鸟飞天外，闲云度陇头。姓名君莫问，山木与虚舟。
笛里关山月
林希逸（宋代）

笛里愁千绪，更长忆故山。今人吹古曲，汉月照秦关。

霜竹和声切，胡床倨坐閒。一轮秋塞外，万嶂野云间。

此夜听渠弄，何时照我还。回思帝城角，花影映朝班。
重九日行营寿藏之地
范成大（宋代）

家山随处可行楸，荷锸携壶似醉刘。
纵有千年铁门限，终须一个土馒头。
三轮世界犹灰劫，四大形骸强首丘。
蝼蚁乌鸢何厚薄，临风拊掌菊花秋。
蒙亭二首 其二
孙觌（宋代）

落拓诗酒伴，疏慵粥饭僧。荡胸闲远抱，拄颊见高棱。

鸟倦犹闻语，蛟寒正可罾。一区如可卜，吾不愧陈登。
使粤道出益阳雨后口占 其三
黎民衷（明代）

久客萧然万虑轻，殊方遥指使星明。山头杜宇声何急，翻动江南行乐情。
题饶世英所藏孤鹤图
虞集（宋代）

海风吹月忆危巢，清夜梳翎雪堕坳。仙客不知犹是画，每听长唳向松梢。
春暮思平泉杂咏二十首。海石楠
李德裕（唐代）

昔见历阳山，鸡笼已孤秀。今看海峤树，翠盖何幽茂。

霰雪讵能侵，烟岚自相揉。攀条独临憩，况值清阴昼。
禅人写真求赞
释正觉（宋代）

禅床默默，无得之得。
寒淡赋心，清贫入骨。
秋彻鲛人之家，霜摩清兔之窟。
万象影中兮自纵自横，百草头上兮随出随没。
晓发宜阳暑雨新霁晚宿宣风馆次韵王阳明一首
朱应登（明代）

绝壁云开过雨痕，缘江涨涌碧流浑。溪田决溜疑无径，竹屿笼烟别有村。

暑气趁晴威更烈，客程当午思饶昏。扶持病体供驱使，未羡江淹赋别魂。
化光东堂赋得奕棋
韩维（宋代）

君家何所乐，棋奕侑清兴。
帘垂虚堂肃，子落文楸静。
机心久已忘，胜势安敢竞。
吾知霍将军，固亦有天幸。
小重山 棠棣
高濂（明代）

朵朵春风碎剪金。长条垂巧叶、绿森森。蔷薇常共结芳林。屏锦绣、红嫩著黄侵。

傍晓惜花心。开帘携凤侣、共追寻。一枝斜压伴瑶簪。想约略、仙掌露华深。
行路难 其四
陈恭尹（清代）

君不见五陵年少插两弓，左射右射皆能工。金丸如星羽如月，骄马蹴踏鸣秋风。

林中走兽猎已尽，仰面四顾苍天空。千年老鹤青田产，昨日瑶池衔玉简。

未回劲翮排天门，莫使霜毛刺人眼。
秋思
沈宛君（明代）

鹊镜容消只自知，碧云黄叶动离思。
闲愁紫袖衫前色，旧恨青春树上丝。
《子夜》有情新乐府，伤秋多病送归辞。
江头八月西风起，寥廓天高鸟度迟。
龟堂杂兴十首 其十
陆游（宋代）

散朴浇淳万事新，腐儒空有涕沾巾。唐虞不是终难致，自欠皋夔一辈人。
夹萝峰
顾源（明代）

红日才生晹谷东，鱼龙吹浪晓濛濛。徜徉笑指三山路，玉灶银床紫雾中。
和马浩澜游西湖诗
苏小小（南北朝）

此地曾经歌舞来，风流回首即尘埃。
王孙芳草为谁绿，寒食梨花无主开。
郎去排云叫阊阖，妾今行雨在阳台。
衷情诉与辽东鹤，松柏西陵正可哀。
挽陈和仲二首
包恢（宋代）

至宝幢边宝器钟，含光承影状难穷。
明明山立千峰表，湛湛鄞清万派中。
炼不回容精匪石，灼无变泽气如虹。
谁疑湖海豪犹在，安得楼高更卧龙。
咏梅五十首呈史尚书
释绍嵩（宋代）

夜起荆扉趁暗香，林间梅下卜斋房。
寒窗安着清相向，清杀东坡锦绣肠。
张滁州挽词二首
方回（元代）

世变古来有，人才时岂无。
已移甄井玺，犹握酿泉符。
寿及周三老，名成汉八厨。
彼哉武断者，盗起欲全躯。
女冠子·双成伴侣
尹鹗（五代）

双成伴侣，去去不知何处。有佳期，霞帔金丝薄，
花冠玉叶危。
懒乘丹凤子，学跨小龙儿。叵耐天风紧，挫腰肢。
早步湖上
陈造（宋代）

忽忽京尘渍客衣，正须轩旷一伸眉。
独行初日葱茏处，不待游伸杂遝时。
鱼乐暗摇亭树影，风轻闲弄水云姿。
因循又耐箫歌聒，早晚湖山细入诗。
村居书事
陆游（宋代）

过门车马谁曾入，塞路蓬蒿不复锄。
雨漏日惟支败屋，鼠余时自缉残书。
往年随故府吴兴公夜泊芜湖口今赴官西去…因成十六韵
杜牧（唐代）

南指陵阳路，东流似昔年。重恩山未答，双鬓雪飘然。

数仞惭投迹，群公愧拍肩。驽骀蒙锦绣，尘土浴潺湲。

郭隗黄金峻，虞卿白璧鲜。貔貅环玉帐，鹦鹉破蛮笺。

极浦沈碑会，秋花落帽筵。旌旗明迥野，冠珮照神仙。

筹画言何补，优容道实全。讴谣人扑地，鸡犬树连天。

紫凤超如电，青襟散似烟。苍生未经济，坟草已芊绵。

往事惟沙月，孤灯但客船。岘山云影畔，棠叶水声前。

故国还归去，浮生亦可怜。高歌一曲泪，明日夕阳边。
谢饶计使遣饷头贡馀
赵汝腾（宋代）

仙芽龙水办头纲，百草山中不敢香。表进得陪华使拜，贡馀遣饷守臣尝。

拟思苦口陈忠谏，可但饴茶献上方。分我清风生两腋，惜无文字只枯肠。
问花坞
王洋（宋代）

一年春又转头空，前信花催后信风。
花坞老人诗力健，好留春住莫匆匆。
自述
陆游（宋代）

勃落为衣隐薜萝，扫空尘抱养天和。
过期未死更强健，与世不谐犹啸歌。
野市萧条残叶满，酒家零落废垆多。
石帆山下孤舟雨，借问君如此老何？
待友不至
赵友直（宋代）

自与吾朋聊外期，心旌切切望容仪。
闻言回首非因错，欲语恁容岂是痴。
春酒破愁难作喜，莺花供兴不成诗。
有时会晤情何限，握手论文到日西。
生朝二首
杨公远（宋代）

生朝自颂岂非呆，吟得诗成亦快哉。
六十平头悭两岁，百千往事付三杯。
在家清苦僧留发，立世支离栎不材。
却是与梅缘分厚，年年此日向侬开。
喜迁莺
蔡挺（宋代）

霜天清晓。望紫塞古垒，寒云衰草。汗马嘶风，边鸿翻月，垄上铁草寒早。

剑歌骑曲悲壮，尽道君恩难报。塞垣乐，尽双鞬锦带，山西年少。

谈笑。刁斗静。烽火一把，常送平安耗。圣主忧边，威灵遐布，骄虏且宽天讨。

岁华向晚愁思，谁念玉关人老。太平也，且欢娱，不惜金尊频倒。
玉笥山超然堂
刘才邵（宋代）

三山远在虚无间，还有胜境居人寰。琼楼贝阙知何许，统领分治皆仙官。

名称等级已素定，载在玉书垂不刊。能兼洞天与福地，唯有玉笥馀难攀。

忆昔扁舟中夜过，白月满空星斗寒。起登船背聊一望，搀天但见青孱颜。

重岩众壑眇难辨，福庭想像依层峦。那知虚堂宅幽邃，萧爽不容尘滓干。

超然物外亦不恶，要当心境俱清闲。真机还向静中起，不碍默朝窥九关。

我生本来世味薄，欲养铅汞成金丹。也知上界足官府，人间游览堪盘桓。

如闻方平持玉节，似欲历按诸名山。相逢不问蓬莱事，试与乘风去共看。
除夜次庆符
胡铨（宋代）

白发无端苦见寻，十年孤负醉花阴。
可怜独鹤轻浮海，未及昏花日伴林。
天末醉眠千岭寂，江南梦绕五云深。
一杯遥祝慈闱寿，松柏长春共有心。
送卓民逸还越中民逸以善书客翰林者三年至是得请告归
王称（宋代）

送君尊酒发都亭，亭下春深柳色青。别思漫萦风里絮，浮生惯色水中萍。

客程兰棹天边远，旧业柴扉海上扃。若向山阴逢道士，也应为写换鹅经。
黄夫人之葬某新有丧不得为文以侑虞殡命儿冲代赋
魏了翁（宋代）

夫人心事与天谋，钱镈功夫岁晚收。秸鞠声中春满羽，毕逋枝里月横秋。

将雏欲上空回首，食蔗才甘不到头。况是我翁方念母，两乡风雨一般愁。
晚闻角
李覯（宋代）

倾耳斜阳里，无聊拭泪频。
平生惯闻处，今日自愁人。
夜近歇不久，风来听得真。
胡笳更何物，只此已伤神。
浣溪沙（次韵昌甫）
韩淲（宋代）

作意如何和好歌。细翻重看得长哦。晓梧吹雨露明荷。

老我从他琴下爨，故人元自笛亭柯。北山烟岫郁嵯峨。
偈倾一百六十九首
释智朋（宋代）

立中就中，渗漏难尽。
不见一法，始是半提。
向上全提，诸佛诸祖。
明不出，标不起。
龙女献珠，狼藉将地。
咏刺桐花
彭纲（明代）

树头树底花楚楚，风吹绿叶翠翩翩。
画草虫八物 蜂
李纲（宋代）

杪忽腰如壶，联绵窠若屋。毋轻怀袖间，防此虿尾毒。
读太白诗一首和竹溪
刘克庄（宋代）

翰林万里出峨嵋，曾受开元帝异知。
只道高爷能毁鬲，无端环子亦嗔痴。
空传飞燕当时句，难觅骑鲸以后诗。
的是长庚星现世，秕糠伯友与王师。
归国遥
颜奎（宋代）

春风拂拂。檐花双燕入。少年湖上风日。问天何处觅。
湖山画屏上碧。梦华知夙昔。东风忘了前迹。上青芜半壁。
次韵高子勉十首
黄庭坚（宋代）

惊人得佳句，或以傲王公。
处世要清节，滑稽安足雄。
深沈似康乐，简远到安丰。
一点无俗气，相期林下同。
满江红 秋日西湄，次顾庵江村韵。
宋荦（清代）

过雨西湄，草堂里、闲看新涨。病初起、尘襟顿遣，诗怀无恙。

波影如云当岸走，芦花似雪缘阶上。见携来、尺半鲤鱼肥，邻翁饷。

衰柳下，扁舟漾。夕阳外，渔歌唱。更举杯邀月，同倾花酿。

高兴漫裁金缕曲，狂游还觅青藤杖。但烟霞、深处作生涯，真无状。
依韵和吴相公闻南宫放喜即事
王珪（宋代）

紫掖清晨捧号来，门前桃李占先开。
满城风雨逢寒食，更听春岩第一雷。
秋夜
朱淑真（宋代）

夜久无眠秋气清，烛花频剪欲三更。
铺床凉满梧桐月，月在梧桐缺处明。
东湖游山
史浩（宋代）

四明山水天下异，东湖景物尤佳致。古来奇处芜没多，极目空馀老苍翠。

最称险奥唯福泉，崒嵂万仞摩青天。屹起精蓝名寿圣，松风飒飒泉涓涓。

一径崎岖通下水，风物人情更淳美。两椽茅屋何萧然，是即吾庐靠山起。

吾尝终日倚阑干，眼界峨峨碧玉攒。有时出户一乘兴，枯筇蜡屐随清湍。

攀萝直上上水去，烟霞迤逦僧家路。龙藏虎蛰天地宽，陟岵欷歔空堕泪。

次经象坎白云庵，阴崖断谷常青岚。中有村墟号韩岭，渔歌樵斧声相参。

陶公霞屿峥嵘出，秀杰绵延数非一。鳖山孤立水中央，规圆不赖人镵刻。

地雄山壮泉源豪，七十二溪俱怒涛。截山突屼起六堰，百尺花蹊金石牢。

鸣桹掷钓渔艇短，数百成群来往款。绿蓑青笠苦忘归，细雨斜风浑不管。

栖真兰若唯南隅，闻是徐王旧隐居。莲塘十里香风阔，凫鹥鸂鶒时沉洳。

一帆迅抵青山寺，丈室云堂高赑屃。森森松菊蔽村祠，细读刓碑知故事。

云是皇朝李使君，浚浊澄清利后人。迄今旱岁赖实利，血食往往长秋春。

破雾穿云梯磴滑，石胁山腰遍金刹。濯足清流舒啸长，筼筜十亩清风戛。

紫衣道士氏曰朱，高论山前结草庐。客至石坛无俗物，横琴数曲酒一壶。

对岸二灵只一苇，依约谁家葬龙耳。夜深疏雨洗遥空，一朵浓云罩山觜。

金襕禅老今大颠，坏衲蒲团日坐禅。我行不问西来意，消息还将方寸传。

乌石山头滕奥口，泓澄万丈辉星斗。过客谁知此地灵，只闻静夜生龙吼。

鉴湖芜没多田畴，临平车马尤喧啾。纷纷未识兹万顷，神仙窟宅合在东南北西陬。

周游几千里，此兴犹未已。归来摸写笔不停，大匠从其诮狂斐。
七月一日独游顶山上方院
孙应时（宋代）

涧水有奇观，山蝉发清歌。
穹林翠光合，深谷凉风多。
孤游正寂历，伫立久婆娑。
平生颇须此，欲去意如何。
永康胡元鼎白云楼
刘基（明代）

少年辞家往京国，蓬根一断无消息。有时长想白云飞，江海茫茫泪沾臆。

归来归母悲且喜，悔作他乡远游子。却起高楼对白云，綵服翩翩足甘旨。

昔时望云煎百虑，今日看云美无度。却忆天涯望云日，平生心事从此毕。
炼丹砂
王玠（宋代）

学佛玩真空。要识玄中。虚灵不昧是根宗。无色声香味触法，赤骨身穷。

应变利机锋。三界圆通。木人石女笑春风。大地山河归一粟，广纳包容。
到任后作
夏竦（宋代）

功兼文武帝师臣，久厌崇高乐退身。
任是东山无限好，谢公争忍负生民。
发孔镇晨炊漆桥道中纪行十首
杨万里（宋代）

雨入秋田恰及时，禾头相枕卧相依。
路南路北皆秋水，净洗行人屦上泥。
湖州
周紫芝（宋代）

霅溪景物见歌诗，只有当年杜紫微。沽酒店穿斜巷出，采莲船傍后门归。

翠沾城郭山千点，清蘸楼台水一围。
上郡南三十里有相思亭在太山之麓二水所交平
司马光（宋代）

柳似妖饶舞，花如烂漫妆。
那堪陇头水，鸣咽断人肠。
舟行著浅夜泊中流
赵鼎（宋代）

雪涨秦淮水，春生白鹭洲。洲前棹歌发，送此一叶舟。

转柂起帆席，快甚谁能收。舟师拙于事，遂作中滩留。

支撑莫动摇，喘汗徒呀咻。弹绳测河道，篙竿伺潮头。

疏篷鸡栅低，兀坐如拘囚。仰羡双飞鹄，安得从之游。

日落暮云碧，波光澹如秋。四顾渺无极，黯黯令人愁。

黑风卷半夜，大浪掀中流。傲兀不能寝，取酒聊相酬。

人生天地间，大海一浮沤。风水审如此，蛟龙应见求。

未脱干戈地，敢为身世谋。醉酣还就枕，吾已信沉浮。
京府狱空降诏因寄大尹学士
杨亿（宋代）

长安恶少罢探丸，桴鼓声沉禁网宽。
三尺旧章闲玉律，八行优诏下金銮。
帝临宣室方前席，民值唐年恥画冠。
终日讼庭无一事，早调伊鼎佐汤盘。
舞蛟石行有序
卢龙云（明代）

清宛堂前三丈石，出自他山始何日。洞庭波底一潜蛟，舞馀幽壑离窟宅。

已化贞坚状独奇，舞态犹存未异昔。不与青州怪并来，岂藉神人驱始得。

鉴赏曾经巨笔铭，先朝真迹自堪凭。雷雨乍闻恐变化，风云如待欲飞腾。

何缘异代相传久，呵护应知属地灵。倚槛不堪残秀萼，垂阴犹复绕朱藤。

丈人夙昔曾见梦，何如友谊今逾重。笏袍亦类米家虔，表异真过灵璧贡。

长许高人入咏觞，更与词林侈歌颂。平泉不羡赞皇居，叱羊浪说金华洞。

兴废由来自有时，灵光独在此为宜。主人自昔多奇尚，神物于今却遇知。

屡经险阨终难易，岂因权力可潜移。将军台榭逢新主，学士祯祥再见之。
复送慈公还虎丘山
林逋（宋代）

孑孑归樯五两翻，香林禅石抱云根。
单囊憩罢还微笑，却是青山不出门。
渔家傲
晏殊（宋代）

粉笔丹青描未得。金针彩线功难敌。谁傍暗香轻采摘。风渐渐。船头解散双鸂鶒。
夜雨染成天水碧。朝阳借出胭脂色。欲落又开人共惜。秋气逼。盘中已见新莲菂。
赠夏知观
白玉蟾（宋代）

早岁江湖走一遭，归来姓字籍祠曹。
未还风月烟霞债，又主香灯粥饭劳。
捲雪楼前更襏襫，驻云堂内饮蒲萄。
新凉要过庐山去，拟欲从君借小艘。
赠奚道士（含象）
徐铉（宋代）

先生曾有洞天期，犹傍天坛摘紫芝。处世自能心混沌，

全真谁紫德支离。玉霄尘闭人长在，全鼎功成俗未知。

他日飙轮谒茅许，愿同鸡犬去相随。
过翥山渡
杨万里（宋代）

千重溪水万重山，半月深行井底天。
井外还来天大在，江心一眼四无边。
题东山谢安石故居
喻良能（宋代）

江边潇洒东山寺，知是曾经谢傅游。
一代英姿馀信史，千年陈迹付东流。
暮云初致苍生恨，远翠如凝妓女愁。
好古嗟予生苦晚，停桡明月满沧洲。
送化主 其七
释慧空（宋代）

空生曾乞临江市，恰似君今无别理。只将千圣不曾传，到处逢人水投水。

持来满满复是谁，把得便行何拟拟。虽然末后有牢关，踏著归来不相似。
晚虹
王令（宋代）

晚虹随雨过山巅，谁插青云倒挂悬。
可惜两垂空到海，不令一直径冲天。
不堪暮霭难相蔽，常到斜阳亦可怜。
好使渴来能剧饮，且教浮壑减清渊。
酬裴十六功曹巡府西驿途中见寄
韩愈（唐代）

相公罢论道，聿至活东人。御史坐言事，作吏府中尘。

遂令河南治，今古无俦伦。四海日富庶，道途隘蹄轮。

府西三百里，候馆同鱼鳞。相公谓御史，劳子去自巡。

是时山水秋，光景何鲜新。哀鸿鸣清耳，宿雾褰高旻.

遗我行旅诗，轩轩有风神。譬如黄金盘，照耀荆璞真。

我来亦已幸，事贤友其仁。持竿洛水侧，孤坐屡穷辰。

多才自劳苦，无用只因循。辞免期匪远，行行及山春。
酹江月
陈允平（宋代）

霁空虹雨，傍啼螀莎草，宿鹭汀洲。隔岸人家砧杵急，微寒先到帘钩。步幄尘高，征衫酒润，谁暖玉香篝。风灯微暗，夜长频换更筹。

应是雁柱调筝，鸳梭织锦，付与两眉愁。不似尊前今夜月，几度同上南楼。红叶无情，黄花有恨，孤负十分秋。归心如醉，梦魂飞趁东流。
梦游海珠寺凭虚亭
庞嵩（明代）

海上明珠隔几何，迩年平地亦风波。高歌未击中流楫，半醉独风安乐窝。

出世神疑登佛界，凭虚身已跨天河。瞢腾拟叩安时界，再拜文溪问菊坡。
书山水画卷
释文珦（宋代）

远浦渔舟若个，荒林草屋谁家。
不信丹青能尔，分明雁落平沙。
野步
韩维（宋代）

目倦风尘观，身疲鞍马行。
春沙迎步润，山雪照怀清。
冰水初消色，林鸦欲乳声。
物华多感触，一动故园情。
减字木兰花（九日）
陈师道（宋代）

清尊白发。曾是登临年少客。不似当年。人与黄花两并妍。

来愁去恨。十载相看情不尽。莫更思量。梦破春回枉断肠。
读《开元天宝遗事》三首
苏轼（宋代）

琵琶弦急衮梁州，羯鼓声高舞臂韝。
破费八姨三百万，大唐天子要缠头。
镜潭词
周瑛（明代）

云影落空潭，灯光入虚镜。镜潭本虚净，云灯生幻證。

灯灭镜还虚，云散潭复净。外感虽频仍，不以汨贞性。
次韵赵达夫问疾
方回（元代）

烦君遣信问何如，霖雨无人叩陋居。
孰信着绵当夏半，自惊伏枕已旬余。
百年未办书传后，一壑犹欣服返初。
处约得衰更多病，从今誓与酒杯疏。
寄昭德兄弟 其二
晁说之（宋代）

甬东羁旅情何托，江北苍芒恨不收。静夜橹声来枕上，犹疑身在木兰舟。
泉石野音
林廷玉（明代）

谢事归来早，深居远是非。雁衔秋色到，鸦带夕阳归。

水落江形瘦，山高树影微。行藏宜任理，与愿不相违。
南朝
刘筠（宋代）

华林酒满劝长星，青漆楼高未称情。
麝壁灯回偏照昼，雀航波涨欲浮城。
钟声但恐严妆晚，衣带那知敌国轻。
千古风流佳丽地，尽供哀思与兰成。
送化士分卫
释绍隆（宋代）

大地撮来粟米粒，一毫头上现乾坤。居家不离途中事，常在途中不出门。
送路六侍御入朝
杜甫（唐代）

童稚情亲四十年，中间消息两茫然。
更为后会知何地？忽漫相逢是别筵！
不分桃花红似锦，生憎柳絮白于棉。
剑南春色还无赖，触忤愁人到酒边。
虎丘寺见元相公二年前题名怆然有咏
刘禹锡（唐代）

浐水送君君不还，见君题字虎丘山。

因知早贵兼才子，不得多时在世间。
冬夜八首 其七
黄文仪（清代）

江星云外落，海日地中来。水碧浮天镜，霞红照玉台。

几株枫树雪，数朵陇头梅。报晓钟初击，霜寒落叶豗。
黄檗山
许当（宋代）

闽粤饶异山，峨峨此称奇。青崖蔚高林，朝日常蔽亏。

上士访幽趣，结爱忘返期。所以葵藿心，江淹寄遐思。
用登山韵送尹吉士舜弼
邵宝（明代）

几年踪迹隔江湖，冉冉春愁寄绿芜。北望京华常傍斗，东来舟绿又经吴。

鹅湖鹿洞今何梦，瀛水蓬山旧有途。我忆麓堂心更切，临书翻愧一言无。
时俗四言诗
王嘉（魏晋）

力勤十顷。能致嘉颖。
戏示蒋颖叔
王安石（宋代）

扶衰南陌望长楸，灯火如星满地流。
但怪传呼杀风景，岂知禅客夜相投。
大观三年朝献景灵宫二首 其一 奉馔用《吉安》。
郊庙朝会歌辞（宋代）

威灵洋洋，靡有常向。于惟钦承，来假来飨。博硕芬香，是烝是享。

奉器有虔，载德无爽。
京口津亭送张崔二侍御（一作津亭送张崔侍御府散北归）
许浑（唐代）

爱树满西津，津亭堕泪频。素车应度洛，珠履更归秦。

水接三湘暮，山通五岭春。伤离与怀旧，明日白头人。
【般涉调】哨遍　风情
朱庭玉（元代）

惊破佳人春梦，晓庭红树流莺啭。唤起伤春恨无穷，鸾翘云鬓堆蝉。首低
勉，闺情脉脉，粉泪盈盈，界破残妆面。埋怨萧郎薄幸，狂心不断，旧性依然。
恰才柳陌罢风流，又向花街趁芳妍。推宴东楼，暗挈娇姝，浪游上苑。
【幺】昨夜来时，月移檐影花阴转。门外玉骢嘶，下雕鞍醉帽斜偏。暂眉展，
红妆竞拥，翠袖忙扶，银烛朗珠帘卷。拂杓牙床珊枕，锦衾轻，玉山低偃。恨
琐窗终日怨离鸾，喜罗幕今宵效双鸳，纵相逢却似孤眠。
【尾】早是更漏促，春夜浅。醉醺醺直恁身躯软，到压的我黄金钏儿扁。　别恨
疑怪杨花无力，晓来雨霁东风软。春事又成空，好光阴无计留连。过禁烟，
云鬟绿，霞脸消红。玉腕松金钏。生怕傍人惊问，自言清瘦，不似今年。落花
流水景迟迟，芳草斜阳恨绵绵。宝镜羞观，绣榻慵临，冰绡倦剪。
【幺】金拨空眸，任从尘满琵琶面。帘幕深深悄无人，惟余燕语莺喧。怎消
遣，双眸落泪，纤手扌耆颐，往事思量遍。几度凭高凝望，妆楼十二，客路三千。
谩空和月倚阑干，却甚无人伴秋千，寂寞小花庭院。
【尾】欢会少，缘分浅。音书欲寄凭黄犬，无奈关河路途远。　伤春
唤起琐窗离恨，闹花深处鸣啼。独立高楼望郊原，但凝眸堪画宜诗。是则
是，年年景物，岁岁风光，无比正三二。偏得东君造化，绿裁翡翠，红染胭脂。
断云微雨养花天，暖日和风困人时。妆点人愁，将近清明，才过上已。
【幺】着甚因由，消磨多病伤春事。无语恨轻别，懒临鸾脂粉慵施。倦针指，
逐朝忆想，每夜思量，梦里何曾至。纵有邻姬相约，强斟芳酝，羞听离词。绿杨
甚日系银宗？翠靥何时展金丝？销灭了袅娜腰肢。
【促拍令】好光阴都空过了，美姻缘越恁推辞。到教俺传情寄恨，审问了三
回五次。是他司马不伤春？白甚自家如此？
【随煞】试喑腹，重三思。文君纵有当垆志，也被相如定害死。　春梦
遮断墙头望眼，绿阴已满团圆树。南陌东郊静无人，又一番芳意成虚。听杜
宇，噍噍聒聒，絮絮叨叨，叫的春归去。正是蜂闲蝶倦，燕忙莺懒，困人时序。
落花满地锦斓斑，飞絮空雪模糊。有意留春，对景牵情，伤时感物。
【幺】芳草斜阳，碧云荏苒衡皋暮。千里关河两无凭，几番欲寄音书。仗鳞
羽，花笺谩展，彩笔空擎，倦写相思句。自觉香肌销怯，裙腰松掩，衫衤肯宽余。
邻姬问我几多愁，说与他知也长吁。斜阳芳草，落花飞絮。
【尾】叹此愁，能几许？看看更有伤心处，梅子黄时断肠雨。　莲船
炽日人皆可畏，火云削出奇峰样。梅雨凌晨乍晴时，堪游水国江乡。挈艳妆，
轻摇彩棹，缓拨兰舟，稳载清波漾。正是蕖花开也，荷张翠盖，莲竖红幢。系兰
舟聊复舣沙汀，停彩棹须臾歇横塘。低奏笙篁，浅酌芳醪，恣情共赏。
【幺】媚景芳年，莫教两事成虚妄。赏玩兴无穷，只疑身在潇湘。向晚来，
残霞散绮，落日沉金，迤逦银蟾上。莫放酒空金，玉山低偃，又且何妨。朱唇
齐唱采莲歌，惊起双双宿鸳鸯，难道是断我愁肠？
【随煞】归去也，夜未央。棹行时拨散浮萍浪，船过处冲开菡萏香。
摸鱼儿 金明寺访灯公叠前韵
曹溶（明代）

噪秋蝉、澄潭界道，入门疑酿良思。观空的是英雄业，鞭影不施思驶。

身到矣。正踏破机缘，随分佳山水。宝华轮里。睹碎碣蟠蜗，四垂青薜，禅客半无袂。

天街返，佚老鸱夷旧里。庵蕳间续厨米。家风肯受龙蛇杂，钟散月斜香起。

因此事。痛举世沉沉，总被文章醉。纵横各寄。要汛扫蓬蒿，拨尘相对，驴橛定休繫。
骏仲小三哥调选言还并寄巽伯上舍
韩淲（宋代）

丽泽之风又一传，可堪诸老久沉泉。逢人尽道能尊事，逐物那知不变迁。

邦邑祠堂应自若，朝家恤典为谁然。相思相见还相别，难弟难兄更著鞭。
赠沈彬老
周行己（宋代）

永嘉人物衰，斯文久零替。学徒寡道心，日与风俗敝。

我生衰敝后，上思千载事。实欲闾里间，一一蹈仁义。

敬重乡人情，翻遭俗眼忌。晚得沈夫子，学问有根柢。

矫矫流辈中，颇识作者意。欢然慰吾心，归此同好嗜。

吾子更我听，士也贵尚志。古道自足师，不必今人贵。

荼苦不异亩，薰莸不同器。所忧义理愆，何恤流俗议。

进道要勇决，取与慎为计。去恶如去沙，沙尽自见底。

积善如积土，土多乃成岿。读书要知道，文章实小技。

子试反覆思，鄙言有深味。自非心爱合，安能吐肝肺。

行行慎取之，纾节思远大。岂但劝乡闾，永为斯民赖。
水经注·河水
郦道元（南北朝）

《山海经》曰：南即从极之渊也，一曰中极之渊，深三百仞，惟冯夷都焉。《括地图》曰：冯夷恒乘云车驾二龙。河水又出于阳纡、陵门之山，而注于冯逸之山。《穆天子传》曰：天子西征，至阳纡之山，河伯冯夷之所都居，是惟河宗氏，天子乃沉珪璧礼焉，河伯乃与天子披图视典，以观天子之宝器：玉果、璇珠、烛银、金膏等物，皆《河图》所载。河伯以礼，穆王视图，方乃导以西迈矣。粤在伏羲，受《龙马图》于河，八卦是也。故《命历序》曰：《河图》，帝王之阶，图载江河、山川、州界之分野。后尧坛于河，受《龙图》，作《握河记》。逮虞舜、夏、商，咸亦受焉。李尤《盟津铭》：洋洋河水，朝宗于海，迳自中州，《龙图》所在。《淮南子》曰：昔禹治洪水，具祷阳纡，盖于此也。高诱以为阳纡秦薮，非也。释氏《西域记》曰：阿耨达太山，其上有大渊水，宫殿楼观甚大焉。山，即昆仑山也。《穆天子传》曰：天子升于昆仑，观黄帝之宫，而封丰隆之葬。丰隆，雷公也。黄帝宫，即阿耨达宫也。
雨后得梅花一枝赋得梅花满枝空断肠
郭之奇（明代）

肠断一枝雨后梅，为谁传信此中来。幽香乍惹羁魂忆，冷艳初迎倦眼开。

忽漫离群休懊恨，若为依我共徘徊。孤山处士真堪友，懒向时花复占魁。
次韵二首
邓肃（宋代）

怪底祥光夜满门，朝来入社得诗人。
空疏嗟我句无眼，俊逸知君笔有神。
共隐兵戈不到处，相携云水自由身。
便当痛饮追河朔，红雪缤纷脍锦鳞。
送清坚老人宰辰阳四首 其一
王质（宋代）

黔郡随山壤，卢溪上水舟。双眸长不夜，两鬓未全秋。

制锦宁伤手，鸣琴自点头。武陵花赏遍，安稳上瀛洲。
孤山诗三首
释智圆（宋代）

楼阁压危碧，山根疑有鳌。
隔湖千嶂断，出水一峰高。
岩冷秋空月，林清雪夜猱。
伊余绝羁束，长得恣游遨。
秋兴
邓允端（宋代）

轻烟漠漠锁晴岚，野水溪边小驻骖。
日暮征鸿落何处，似将风景过江南。
绝句
弘历（清代）

控紫三春半，批黄午夜分。试问普天下，谁为无事人。
春思二首
陆龟蒙（唐代）

竹外麦烟愁漠漠，短翅啼禽飞魄魄。

此时忆著千里人，独坐支颐看花落。

江南酒熟清明天，高高绿旆当风悬。

谁家无事少年子，满面落花犹醉眠。
出效以江路野梅香为韵得路字
冯时行（宋代）

居然麋鹿性，疏散疾已痼。
杖策城东门，旷景引閒步。
日正摇江城，春已暖沙路。
疏梅忽相值，与我如有素。
清芬煦严律，玉骨洗寒露。
颇复动诗兴，况乃有酒户。
与君嗅花饮，饮罢为花赋。
揽此冰雪姿，裁作山间句。
更得双南金，何逊似风度。
夷融兴未惬，短景不少驻。
呼僮扶步归，要折花无数。
水龙吟·归来三见梅花
李曾伯（宋代）

归来三见梅花，年年借此花为寿。八窗轩槛，月边竹畔，数枝开又。姑射肌肤，广平风度，对人依旧。把离骚读遍，椒兰荃蕙，奚敢及、众芳首。幸与岁寒为友。任天公、雪﹀霜︽。香名一点，西湖东阁，逊浦曾有。金鼎家毡，玉堂椽笔，傥来斯受。且巡檐、管领先春，林外事、付卮酒。
初归杂咏七首 其七
陆游（宋代）

乞得身归且浩歌，萧然生世寄渔蓑。茶甘半日如新啜，墨妙移时不再磨。

山寺蹋云频独往，邻家穿竹自相过。棋枰胜负能多少，堪笑傍人说烂柯。
题合肥县效裕堂诗
刘攽（宋代）

九月霜降公堂成，江侯寄诗求所名。定名揣称事不易，以予朴所言必诚。

百词号呶片语决，十役漫汗一教行。令乎于此有馀裕，堂以效实非无形。

庭罗芳草寒转碧，池有鱼鸟閒不惊。左经右律给啸咏，雨轩风槛含秋声。

今我不乐岁云暮，蟋蟀在堂鸿雁鸣。主人爱客岂有极，助尔美酒长河倾。
人日龚芝麓邓孝威垂访海幢寺
今释（清代）

胜流坐对即空山，未碍梅花笑任还。风雨杂陈今昔梦，松筠长护死生关。

珠川空写何年泪，玉竹犹分一样斑。此去相思无远近，曹溪元不隔人间。
送深老住芭蕉寺
韩驹（宋代）

中岁厌凡子，结交惟道人。况此丧乱中，益信空门真。

老深龙岫来，意恐非常鳞。与语果英特，掣电翻机轮。

岩头路久绝，赖尔拈提新。莫言兹山小，是间无一尘。

生逢世道难，无地置此身。何当架茆竹，永托芭蕉邻。
送贺秘监归会稽诗
韦坚（唐代）

解印辞荣禄，游真奉德音。赠行天藻下，饯席上台临。

远驭仙山鹤，常怀帝里心。无因同执袂，相望但沾襟。
送弟士季赴永春
黄公度（宋代）

赠君以宣城秋兔之颖，佩君以峄阳焦尾之琴。
饯君以显父清峄之酒，送君以安仁金谷之吟。
笔传洙泗之正印，琴弹单父之遗音。
酒以陶百里醇醲之化，诗以写一时离别之心。
门前车马气骎骎，黄叶飞翻秋正深。
风雨对床连夜语，江山异地欲分襟。
忆昔联名唱行殿，一日声华九垓遍。
自知无用甘林泉，君亦何为尚州县。
君今未用叹滞留，丈夫勋业要晚收。
信臣千载循吏传，密令当年褒德侯。
高才所莅无全牛，民自不冤吏早休。
倘免诛求急星火，行看寇盗尽锄耰。
余以檄出陈机宜往西津候别余阻风不得前
曾丰（宋代）

孺子未来圯水上，远公已过虎溪头。佳人密迩不相见，弱水瀰漫那自由。

非负酪奴辜玉友，莫诛风伯讼阳侯。明年访戴留髡日，大白梨花烂熳酬。
题山庄草虫扇
杨万里（宋代）

风生蚱蜢怒须头，纨扇团圆璧月流。
三蝶商量探花去，不知若个是庄周。
书舞阳西寺旧题处
黄庭坚（宋代）

万事纷纷日日新，当时题壁是前身。
寺僧物色来相访，我似昔人非昔人。
寄吴行甫
徐积（宋代）

人事无穷时，白日常纷纷。夜久静不眠，枕上还思君。

形神有合离，忽过江之濆。已过江之濆，更随东南云。
生意堂三首
董嗣杲（宋代）

絮花挼雪小桥寒，浑是苏堤柳下看。
愁去不知春袖湿，晚风吹雨入阑干。